
РЕПУБЛИКА СРБИЈА

КОЛУБАРСКИ УПРАВНИ  ОКРУГ

Ваљево, Карађорђева 31

тел: 014/221-655, факс 014/227-466

___________________________________________________________________________
Ваљево: 06.03.2015. год.

Број:909-03-00003/2015-01

З А П И С Н И К

Са Друге седнице Савета Колубарског управног округа, одржане 06.03. 2015. године са почетком у 10.00 часова у сали Колубарског управног округа.

Присутни:

1. Владимир Петровић, начелник Колубарског управног округа,
2. Боривоје Алексић, директор „С пројект“,

3. Борка Дефранчески, сарадник „С пројект“,

4. Јован Костић, инжињер на заштити путева, ЈП Путеви,

5. Драган Лазаревић, председник општине Љиг,
6. Сања Спасојевић, сарадник за урбанизам, општина Љиг,
7. Живота Молеровић, начелник општинске управе, Лајковац,
8. Крушкања Владимир, сарадник, Лајковац,
9. Звонко Минић, Дирекција Уб,
10. Александар Јовановић Џајић, заменик председника општине Уб,
11. Бобан Јанковић, председник општине Мионица,
12. Слободан Ковачевић, директор Днр. Мионица,
13. Миломир Станимировић, директор Дирекције Осечина,
14. Никола Радојичић, члан градског већа Града Ваљева,
15. Светислав Петровић, сарадник за саобраћај, Град Ваљево,
16. Милан Трифуновић, помоћник директора Дирекције Ваљево,
17. Драган Јанковић, шеф одсека у стручној служби, секретар Савета округа,
18. Јована Кнежевић, записничар.
На  почетку седнице Савета, Владимир Петровић, начелник округа и председавајући  поздравио је  присутне, представио Боривоја Алексића, директора „С пројект“-а, Борку Де франчески, сарадника „С пројект“-а и Јована Костића, инжињера на заштити путева, ЈП Путеви  и отворио Другу седницу Савета Колубарског управног округа.  

Предложио је  ДНЕВНИ РЕД,  који је једногласно прихваћен, са следећим тачкама:

1. Достава локалним самоуправама Елабората „Трасе државних путева кроз седишта градова и општина“ на подручју Колубарског округа, сходно новој уредби о категоризацији државних путева.

2. Проблеми на мрежи државних путева Колубарског округа.
1. Боривоје Алексић, директор „С пројект“, објаснио је да је Предузеће за путеве након нове уредбе ушло у активности да се ураде стварне трасе путева. Са свим општинама су обављени детаљни разговори куда треба да пролазе трасе државних путева. Потребно је било прецизно дефинисати који су државни а који општински путеви. Државни путеви су подељени на државне путеве IA реда (ауто путеви), IБ реда (магистрални путеви), IIA реда, IIБ реда (општински путеви).  Алексић је позвао све присутне представнике општина да уколико имају било каквих примедби односно уколико мисле да нешто треба променити, да се обрате до 1. априла како би се то кориговало.

Представници општина Лајковац, Љиг, Мионица, Осечина и Уб изјаснили су се да прихватају све наведено у Елаборату. 
Светислав Петровић, сарадник за саобраћај Града Ваљево, истакао је да се текст који је припремљен разликује од закона. Он је поставио питање да ли ће уколико се прихвати овако написан Елаборат, државни пут третирати у смислу закона а не као пут у насељу.

Боривоје Алексић, је рекао да разуме о чему се ради и да је то проблем у целој Србији али да то тако мора да остане.

2. Боривоје Алексић је у оквиру друге тачке дневног реда објаснио да је неопходно сагледати све проблеме са којима се свака општина појединачно суочава по питању одржавања путних саобраћајница, као и да ли има потребе за изградњом обилазних путева. Нагласио је важност потреба и жеља локалних самоуправа, уз чије ће се информације и урадити елаборат.
Милан Трифуновић, помоћник директора Дирекције Ваљево, изнео је неколико примедби на рачун летњег одржавања када је реч о територији Града Ваљева: регионални путеви се не одржавају, велики број незакрпљених рупа, проблеми са вертикалном и хоризонталном сигнализацијом. Такође је додао да обилазница још увек није завршена као и да постоје опасна укрштања државног пута са обилазницама која је потребно регулисати.

Живота Молеровић, начелник општинске управе Лајковац, истакао је да је  пут до „гвозденог моста“, на путу према Боговађи урађен, али од њега није. Поменуту деоницу је потребно санирати у што скоријем року. Додао је и да је неопходно урадити пројекат од Ћелија.

Сања Спасојевић, сарадник за урбанизам општине Љиг, рекла је да на територији општине Љиг постоје проблеми са одржавањем путева IIБ реда јер последице прошлогодишњих поплава још увек нису отклоњене. Она је додала и да је пут на релацији Лалинци – Бољковац непроходан јер се изводе радови због ауто пута.

Александар Јовановић Џајић, заменик председника општине Уб, као највећи проблем ове општине истакао је потребу за санацијом клизишта у Новацима као и потребу за изградњом северне обилазнице.


Бобан Јанковић, председник општине Мионица, рекао је да и они такође у дугорочном плану имају изградњу обилазнице али да је тренутно највећи проблем санирање клизишта на путу за Дивчибаре.

Миломир Станимировић, директор Дирекције Осечина, истакао је потребу за изградњом одвода на путу 27 (М4) према реци Јадар. Додао је да ни једно клизиште није санирано као и да ова општина има велике примедбе на летње одржавање пута IIБ реда, број 336.

Како више није било дискусије, након излагања свих присутних представника општина Колубарског округа, начелник Владимир Петровић се захвалио свим присутним и закључио да је седница завршена.

Седница је завршена у 11.00 сати.
Председник                                                                   Записник  водила,

Савета округа                                                                Јована Кнежевић
Владимир Петровић                                                                                                                                                                      

